Line Barfod (EL), 2010-05-04:
Der er næppe nogen, der kan være uenig i, at rusmisbrug er et alvorligt problem.
Uanset hvilket rusmiddel der er tale om, om det er alkohol, hash, kokain, heroin, kat eller andet, så er det et alvorligt problem – selvfølgelig først og fremmest for den, der er kommet ud i et misbrug, men også for familien, og det kan også være noget, der påvirker samfundet i det hele taget.
Derfor er det noget, vi skal se på hvordan vi kan bekæmpe.
Men alle vores erfaringer viser os, at den måde, man først og fremmest kan bekæmpe det på, er ved at lave en social indsats.
Det er ved at prøve at forhindre, at folk kommer i en situation, hvor de begynder at komme ud i et misbrug, og det er ved at lave langt flere målrettede oplysningskampagner for at få især de unge til at lade være med at komme ud i et misbrug.
Noget af det, der desværre er blevet nedprioriteret under den nuværende regering, er at lave det forebyggende arbejde.
Men det er det, som vi ved virker, og det er dér, vi bør sætte ind i langt større omfang.
Mig bekendt er prisen på de forskellige former for narko og rusmidler, der kan købes illegalt i Danmark, absolut ikke faldet, uanset hvor stor en indsats man laver.
Vi kan også se, at i USA, hvor de har nogle straffe, der er drakonisk højere end dem, vi har i Danmark – de er langt, langt højere, og man bruger mange flere ressourcer på politiindsats – har de også stadig voldsomt store problemer.
Derfor mener jeg, at der er behov for, at man, hvis man for alvor ønsker at gøre noget ved problemet, skal sætte ind med en social indsats i stedet, sætte ind med forebyggelse, prøve at lære vores unge, hvad det er, de risikerer, hvis de kommer ud i et misbrug, og prøve at sikre, at de har et andet indhold i livet, så de ikke kaster sig ud i et misbrug.
Vi skal også se på nogle af de nye misbrugsproblemer, der er kommet i de senere år.
Vi kan bl.a. se, at nogle at dopingmidlerne på fitnesscentre og andre steder breder sig voldsomt, og at det gør, at der kommer meget mere aggressivitet, også i nattelivet.
Vi skal se på det stærkt stigende kokainmisbrug, der finder sted, og som finder sted både blandt håndværkere, unge forretningsfolk og andre, og som virkelig udgør et alvorligt problem.
Vi skal selvfølgelig også se på kat og det misbrug, der er på det område, og som også udgør et alvorligt problem for de familier, hvor der er nogle, der misbruger kat.
Så mangler vi altså noget forskning i, hvad det er, der gør, at unge og især unge mænd keder sig så meget eller har det så svært i deres liv, at de kommer ud i misbrug.
Der mangler helt tydeligt et eller andet.
Vi har jo undersøgelser fra bl.a. Center for Rusmiddelforskning i Århus, hvor man fandt ud af, at når de unge var ude i rambuktyverier og andet, var det ikke primært for at skaffe penge til stofmisbrug.
Det var faktisk omvendt.
De startede med tyverierne for at få noget spænding i tilværelsen, og når det så ikke gav dem spænding nok, kom de så også ud i et rusmisbrug.
Derfor er der behov for at se på, hvad det er, vi kan gøre for at få de unge til at blive en del af samfundet i stedet.
Der er behov for at gøre noget ved den eksploderende ungdomsarbejdsløshed osv.
Det er her, der virkelig er behov for at sætte ind, hvis det, man bekymrer sig om, er de mange, især unge, der kommer ud i misbrug, og hvordan vi forhindrer det, og ikke kun er optaget af, at der er flere mennesker, der skal sættes i fængsel i længere tid.